Norfolkas (Virdžinija)

Norfolkas () – savarankiškas miestas Virdžinijos valstijoje, JAV. Antras pagal gyv. skaičių (2010 m. duomenimis, 242 803 gyv.) valstijoje po Virdžinija Bičo. Yra plentas ir geležinkelis į Ričmondą, veikia tarptautinis oro uostas. Yra du universitetai, Chrysler meno muziejus.

Miestas išsidėstęs prie Česapiko įlankos, Norfolko–Virdžinija Bičo aglomeracijoje, pačiame Hampton Roads metropoliteno centre, laikomas šio regiono istorijos, urbanizacijos, finansų ir kultūros lopšiu. Miestas turi ilgą istoriją, kaip svarbus strateginis karinis ir transportavimo taškas. Norfolko karinio laivyno bazė yra didžiausia pasaulyje, taip pat čia savo Šiaurės Amerikos būstinę yra įsteigęs didžiausias pasaulyje karinis aljansas – NATO (pagrindinė būstinė įsikūrusi Briuselyje).

Istorija 

Įkurtas 1682 m., miesto statusą gavo 1736 m. Britų kolonijinės imperijos laikais buvo svarbus taškas gabenant prekes į Britų salas bei kitas kolonijos dalis. Dėl artimų prekybos ryšių su Britų imperija, Amerikos revoliucijos metu Norfolkas buvo svarbi imperijos šalininkų gynybinė bazė. Po Didžiojo tilto mūšio, vykusio 1775 m., Virdžinijoje galutinai pasibaigė 168 metus trukęs Britų kolonijos valdymas.

1801 m. buvo įkurta pirmoji laivyno bazė. Plėsdamasis XX a. pirmojoje pusėje, miestas prisijungė keletą šalimais buvusių miestelių ir apie 1988 m. pasiekė dabartines ribas.

Ekonomika 
Per Norfolko uostą išvežama tabakas, javai, maisto produktai, akmens anglys. Vystoma laivų statyba ir remontas, chemijos, tekstilės, medienos apdirbimo, maisto pramonė, žemės ūkio įrenginių, automobilių gamyba.

Miestų partnerystė 
Miestai, su kuriais Norfolkas yra užmezgęs partnerystės ryšius:

  Kitakiūšiū, Japonija
  Vilhelmshavenas, Vokietija
  Norfolkas (grafystė), Jungtinė Karalystė
  Karačis, Pakistanas
  Tulonas, Prancūzija (didžiausia karinio laivyno bazė Europoje)
  Kaliningradas, Rusija
  Halifaksas, Naujoji Škotija, Kanada
  Kagajan de Oras, Filipinai
  Kočis, Indija

Šaltiniai 

Virdžinijos miestai